|  |
| --- |
| **Heb. 11:1, 13-16****“Jy sê jy glo ... maar wat is geloof?”***Andries Burger, GK Pinetown, 10 Oktober 2021* |

*Sing:* *Lied 157:1,2; Ps. 107:1,10(C); Ps. 134:4(T); Lied 519:1-4; Lied 265:1,2; Lied 4751,2; “Vrede”*

Die eenheid tussen gelowiges behoort ŉ kenmerke te wees van Jesus Christus se kerk.

In Joh. 17 bid Jesus dat sy eenheid met sy Vader sigbaar sal word in ons eenheid met mekaar; sodat ons eenheid ŉ teken sal wees vir die wêreld dat Jesus gekom het en dat Hy vir ons lief is.

Die basis vir so ŉ eenheid is nie in ras of taal of gebruike en gewoontes nie, maar dieselfde geloof.

En ten spyte daarvan dat ons twee gemeentes saam is met verskillende geskiedenis en gewoontes, deel ons presies dieselfde geloof.

 Dieselfde belydenisskrifte is vir beide gemeentes ononderhandelbaar.

Dit is waarop ek die volgende weke wil fokus en wel aan die hand van die Apostoliese Geloofsbelydenis wat ons netnou saam bely het.

Dit is ŉ persoonlike verklaring - “Ek”, nie iemand anders nie, ek self, “Ek glo”.

Glo is ŉ werkwoord, dit is iets wat jy doen – jy glo.

Dit is altyd so, geloof is altyd iets wat gedoen word.

Selfs wanneer jy geloof as ŉ selfstandige naamwoord gebruik soos “iemand se geloof”, dan bly dit ŉ beskrywing van iets wat gedoen word.

 Geloof word geglo – anders is dit nie meer geloof nie...

Dit is al waarop ek vandag wil fokus: Wat is geloof? Wat is die gevolge van jou geloof? Hoe kan jy seker wees dat jy werklik glo? Met geloof bedoel ek natuurlik spesifiek na ons Christelike geloof soos wat ons dit bely het.

Laat ek eers net verduidelik wat ons geloof nié is nie.

 Daar is selfs Christene wat sê dat jy moet kies tussen geloof en wetenskap.

Maar dit kan nie waar wees nie, want die wetenskap bestudeer die handewerk van presies dieselfde God waarin ons glo.

Wetenskap is ŉ kombinasie van twee bronne vir nuwe kennis.

Die eerste bron van kennis is waarneming deur ons sintuie om dinge in die skepping te sien of te voel of te hoor, te proe of te ruik, en om dit alles te kan meet.

Die tweede bron van kennis is om ons gesonde verstand te gebruik en inligting te analiseer en te probeer verstaan.

 Dit is nie anders vir gelowiges nie.

Maar geloof is méér as dit.

Want geloof aanvaar ŉ derde bo-natuurlike bron van kennis – dit wat God in sy Woord openbaar het. (Nie waargeneem nie, nie uitgedink nie maar geopenbaar.)

Geloof vat nie wetenskap weg nie, dit sit die belangrikste daarby!

Natuurlik raak ongelowige wetenskaplikes baie nonsies kwyt wat bots met God se openbaring in sy Woord, en dit moet ons verwerp.

Maar wetenskap en geloof is nie vyande nie,

 geloof is baie meer as net kennis en wetenskap.

**Goed wat is geloof dan?** **<< Lees Heb. 11:1 >>**

*1Om te glo, is om seker te wees van die dinge wat ons hoop, om oortuig te wees van die dinge wat ons nie sien nie.*

Geloof begin by ŉ kennis van “dinge” –

ons moet weet daarvan, en soveel daarvan weet dat ons seker is en oortuig is oor die waarheid daarvan.

Watter dinge – alles wat God in sy Woord openbaar.

Geloof is om God se Woord te ken en om God op sy Woord te neem.

Ons weet dat ons nie alles in die Bybel netso direk uit die gryse verlede kan neem en netso toepas vandag nie. Ons moet ons huiswerk reg doen om die Bybel reg te verklaar – en daaroor kan ons gerus op ŉ dag behoorlik gesels.

Hoe Christus se koms party dele vervul het en ander nog meer betekenis gegee het, hoe makliker dele help om ander te verstaan, hoe die konteks ŉ rol speel in die betekenis ens.

Geloof begin by die absolute aanvaarding van die Bybel as God se gesagvolle woord.

(Natuurlik is daar mense wat hiervan verskil – ten spyte van hulle slim praatjies noem ons hulle “ongelowiges”.)

Ware geloof begin by wat jy ŉ “historiese geloof” kan noem.

Dit is om te aanvaar dat God ŉ historiese werklikheid is wat alles uit niks geskape het en steeds onderhou.

Dit is om dit as historiese feite te aanvaar dat Jesus Christus regtig God en mens was en is, wat volkome heilig en sonder sonde geleef het, wat werklik gesterf het aan ŉ kruishout, maar werklik fisies as lewende mens uit sy graf opgewek is met ŉ menslike liggaam, wat fisies opgevaar het hemel toe.

Daar is oorgenoeg getuies dat hierdie dinge werklik gebeur het – en ware gelowiges aanvaar dit so. (Ongelowiges nie.)

Neem een voorbeeld – Jesus wat die apostel Tomas roep om sy vinger in die gate aan sy hande te steek en dit Tomas oortuig dat dit werklik Jesus is wat uit die dood opgewek is. Dan praat Jesus van ons as Hy in Joh. 20:29 sê dat ons gelukkig is wat glo al het ons nie self gesien nie, maar die getuienis aanvaar van hulle wat wél gesien het.

Dit is die sekerheid van Christus se fisiese liggaamlike opstanding as ŉ historiese werklikheid waarin al ons geloofsekerheid en oortuiging geanker is. (Wie dit ontken is nie ware gelowiges nie.)

Rom. 10:9 is tog so duidelik soos daglig *– 9As jy met jou mond bely dat Jesus Here is, en met jou hart glo dat God Hom uit die dood opgewek het, sal jy gered word.”*

 En as jy die nie bely en glo nie sal jy nie gered word nie...

Maar ware saligmakende geloof is baie meer as om te aanvaar dat God ŉ werklikheid is en dat wat Hy openbaar het historiese waar is. “Die bose geeste glo dit ook – en hulle sidder van angs.” lees ons Jak. 2:19.

Ware geloof is om dit wat jy as waarheid aanvaar ook te vertrou.

Dink aan ŉ touloper wat hoog bo die grond oor ŉ tou loop, en dan later selfs ŉ kruiwa oor die tou stap. Historiese geloof is om te aanvaar dat hy dit gedoen het en waarskynlik weer sal doen. Vertroue is om in die kruiwa te klim wanneer hy dit doen... Vertroue is om so seker te wees dat jy jou lewe daarvoor op die spel plaas.

Ware geloof is om só op God en sy beloftes te vertrou dat dit vir jou ŉ groter werklikheid word as jou fisiese omstandighede, belangriker as jou eie gedagtes.

Dit is wat Paulus bedoel in Rom. 8:18, 25 wanneer hy gelowiges in hulle lyding wil aanmoedig,

*18Ek is daarvan oortuig dat die lyding wat ons nou moet verduur* (dit is hulle werklike fisiese omstandighede), *nie opweeg teen die heerlikheid wat God vir ons in die toekoms sal laat aanbreek nie* (dit is die belofte van God waarop hulle hoop).

 *25Maar as ons hoop op wat ons nie sien nie, wag ons daarop met volharding.*

En dit is wat Heb. 11:1 bedoel met *“seker wees van dinge waarop ons hoop”*

Geloof het geen onsekerheid oor wat kom nie, geloof is seker dat dit wat God in sy Woord openbaar het sal gebeur. Nie “as” dit gebeur nie, maar “wanneer” dit gebeur want dit gaan verseker gebeur.

Waarom is jy so seker daarvan – wat God het so gesê en jy glo Hom, jy vertrou Hom.

Petrus skryf in 1 Pet 1 dat ons erfdeel reeds gereed is in die hemel en ons blydskap daaroor is baie meer as enige hartseer wat ons in hierdie ou lewe ooit kan hê. Soos Paulus sê, Die heerlikheid wat kom is baie meer as enige swaarkry en lyding wat ons hier moet verduur...

Anders as die gees van ons tyd soek geloof nie onmiddellike bevrediging nie maar is geduldig in beproewing omdat die heerlike einde seker is.

Ag, selfs die onheil en die dier en die merk van die dier in openbaring ontstel jou meer nie, laat dit kom want jy is seker van God se die bewaring en die verlossing waarop jy hoop.

Maar dan gaan Heb. 11:1 verder want geloof bring nie net sekerheid in die toekoms nie, dit is om nou reeds oortuig te wees van dinge wat ons nie sien nie.

Geloof is nie net ŉ oortuiging van wat eendag gaan gebeur nie, geloof verander jou gemoedstoestand, wat jy dink van dinge wat nou gebeur en hoe jy daaroor voel en daarop reageer. Jy is oortuig van dinge wat jy nie sien nie...

Calvyn lys ŉ hele reeks kontraste – ons sien net ellende maar geloof oortuig van blydskap; ons sien honger en dors en armoede maar geloof oortuig van genoegsaamheid en oormaat; ons sien en ervaar ons stryd met sonde maar geloof oortuig van vryspraak en geregtigheid voor God; dit voel soms of God doof is vir ons noodroepe maar geloof oortuig dat Hy gou kom en altyd by ons is.

Geloof maak nie dat ons hierdie lewe se smart en swaarkry vryspring nie, maar geloof bring God se lig om die donker in ons omstandighede te verdryf – soos Paulus en Silas wat psalms kan sing in die tronk.

Wat is geloof?

Geloof is om God te glo en daarom sy Woord en alles daarin as sy gesagvolle waarheid te aanvaar.

Geloof is om seker te wees van wie God is en wat Hy beloof – alles wat ons op hoop.

Geloof is om nou reeds oortuig te wees van alles wat God ons leer al kan ons dit nie sien nie.

 Geloof is seker dat die toekoms met God fantasties gaan wees...

Geloof maak die lewe nou al ŉ fees – selfs in swaarkry en lyding want ons glo en sien en beleef meer as wat werklik om ons en in ons aangaan...

**Wat is die gevolge van geloof?**

1. Rom. 5:1-2, *1**God het ons dan nou vrygespreek deurdat ons glo. Daarom is daar nou vrede tussen ons en God deur ons Here Jesus Christus. 2Deur Hom het ons in die geloof ook die vrye toegang verkry tot hierdie genade waarin ons nou vasstaan. En ons verheug ons ook in die hoop om deel te hê aan die heerlikheid van God.*

Joh. 5:24, *24Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan.*

1. 1 Joh. 3:5-6 *5Julle weet dat Jesus gekom het om die sondes weg te neem, en daar is geen sonde in Hom nie. 6Iemand wat in Hom bly, hou nie aan met sondig nie; iemand wat aanhou sondig, het Hom nie gesien nie en ken Hom nie.*
2. Rom. 12:6 *6Ons het genadegawes wat van mekaar verskil volgens die genade wat God aan elkeen van ons gegee het.*
3. Rom. 8:38-39 38*Hiervan is ek oortuig: geen dood of lewe of engele of magte of teenswoordige of toekomstige dinge of kragte 39of hoogte of diepte of enigiets anders in die skepping kan ons van die liefde van God skei nie, die liefde wat daar is in Christus Jesus ons Here*

**Hoe kan jy seker wees dat jy regtig glo?**

1 Joh. 5:10 *10Wie in die Seun van God glo, besit die getuienis in sy hart*

Rom. 8:16, *16Hierdie Gees getuig saam met ons gees dat ons kinders van God is.*

 Jak. 2:20-22, 26 *20Jou dwaas, wil jy 'n bewys hê dat geloof sonder dade nutteloos is? 21Ons voorvader Abraham het sy seun Isak op die altaar gelê. Is dit nie op grond van wat hy gedoen het dat God hom vrygespreek het nie? 22Jy sien dus dat sy geloof met dade gepaardgegaan het en dat dit eers deur dade volkome geword het.* ... *26'n Liggaam wat nie asemhaal nie, is dood. So is die geloof wat nie tot dade kom nie, ook dood.*

 Opsommend:

1. Geloof is om seker en oortuig te wees van “dinge”

2. Dié “dinge” is álles wat God openbaar in die héle Bybel.

3. En sentraal daarin is die blye evangelie van Jesus Christus!!!
4. Geloof is om so seker en oortuig te wees van Jesus Christus en alles wat in en deur Hom is, dat dit jou lewe verander.. Nie meer self en eie voorkeure en begeertes en gebruike nie – Die vrug van die Gees vrede, vreugde in vesoening, hartseer en stred teen sonde, gawes aktief in die opbou van ander in die gemeente, sekerheid van God se liefde álle omstandighede...

Geloof is nie net sê nie, dit is LEWE in vertroue, sekerheid...

Amen

**GEBED – Ef. 1:15-23**

**15** Daarom, vandat ek gehoor het van julle geloof in die Here Jesus en van julle liefde vir al die gelowiges, **16** hou ek ook nie op om God vir julle te dank nie.

**17** bid ek dat die God van ons Here Jesus Christus, die Vader aan wie die heerlikheid behoort, deur sy Gees aan julle wysheid gee en Hom so aan julle openbaar dat julle Hom werklik kan ken.

**18** Ek bid dat Hy julle geestesoë so verhelder dat julle kan weet watter hoop sy roeping inhou, en watter rykdom daar is in die heerlike erfenis wat Hy vir die gelowiges bestem het, **19** en hoe geweldig groot sy krag is wat Hy uitoefen in ons wat glo.

Dit is dieselfde kragtige werking van sy mag **20** wat Hy uitgeoefen het toe Hy Christus uit die dood opgewek en Hom in die hemel aan sy regterhand laat sit het: **21** hoog bo elke mag en gesag, elke krag en heerskappy, en wat daar ook al sprake van mag wees, nie net in hierdie bedeling nie, maar ook in die bedeling wat kom. **22** Ja, aan Hom het God alles onderwerp, Hom bo alles verhef en Hom aangestel as hoof van die kerk. **23** Die kerk is sy liggaam, die volheid van Hom wat alles in almal vervul.